અમદાવાદ: રાજ્યના મુખ્યપ્રધાન ગૃહવિભાગના અધિકારીઓ અને આઇપીએસ અધિકારીઓની વચ્ચે મિટિંગમાં શહેરમાં ચાલતા દારૂ જુગારના અડ્ડાઓ બંધ કરવા અંગે સૂચના અપાઇ હતી. જેને પગલે શહેર પોલીસ કમિશનરે તમામ પીઆઇને દારૂના અડ્ડા બંધ કરવા સૂચના આપી હતી. જેના પગલે રામોલ પોલીસે ગઇ કાલે રાત્રે વસ્ત્રાલના પ્રકાશ ટેનામેન્ટ નજીક અને ચૂનારા વાસ ખાતે ચાલતા દેશી દારૂના અડ્ડા પર ત્રાટકી ૪૪ લોકોને દારૂ પીતાં ઝડપી લીધા હતા. પોલીસની રેડ પડતાં બંને અડ્ડાઓની મહિલા બુટલેગર નાસી છૂટવામાં સફળ રહી હતી. પોલીસે તમામ વિરુદ્ધ કાયદેસરની કાર્યવાહી હાથ ધરી છે.